钦定古今图书集成/明伦汇编/官常典/第183卷 > 杨敞
## 钦定古今图书集成/明伦汇编/官常典/第183卷 > 杨敞

按《汉书》本传：“敞，华阴人也。给事大将军莫府，为军司
马。霍光爱厚之，稍迁至大司农。元凤中，稻田使者燕
苍知上官桀等反谋，以告敞。敞素谨畏事，不敢言，迺
移病卧，以告谏大夫杜延年。延年以闻，苍、延年皆封。
敞以九卿不辄言，故不得侯。后迁御史大夫，代王䜣
为丞相，封安平侯。明年，昭帝崩，昌邑王征即位，淫乱”，
大将军光与车骑将军张安世谋，欲废王更立。议既
定，使大司农田延年报敞。敞惊惧不知所言，汗出洽
背，徒唯唯而已。延年起至更衣，敞夫人遽从东箱谓
敞曰：“此国大事，今大将军议已定，使九卿来报君侯。
君侯不疾应，与大将军同心，犹与无决，先事诛矣。”延
年从更衣还，敞夫人与延年参语许诺，请奉大将军
教令，遂共废昌邑王，立宣帝。宣帝即位月馀，敞薨，谥
曰敬侯。子忠嗣，以敞居位，定策安宗庙，益封三千五
百户。